El Parlament de Catalunya, en l'Acord nacional per fer front a l'epidèmia del VIH a Catalunya i contra l'estigma relacionat, signat el 6 de març de 2014, inclou entre les mesures a prendre en la lluita contra la epidèmia la de garantir la sostenibilitat dels sistemes d'informació de vigilància epidemiològica del VIH/ITS, en particular, de la cohort PISCIS i la cohort ITACA, com a eines imprescindibles per generar informació sobre la qualitat dels programes de detecció del VIH i de l'atenció sanitària que reben les persones que viuen amb el VIH a Catalunya.
L'article 162.3.b) de l'Estatut d'Autonomia atribueix a la Generalitat la competència compartida en l'ordenació, la planificació, la determinació, la regulació i l'execució de les mesures i les actuacions destinades a preservar, protegir i promoure la salut pública en tots els àmbits, incloent-hi la vigilància epidemiològica.
Mitjançant el Decret 67/2010, de 25 de maig, pel qual es regula el sistema de notificació de malalties de declaració obligatòria i brots epidèmics al Departament de Salut, es va regular el sistema de notificació de les malalties de declaració obligatòria i brots epidèmics al Departament de Salut a través de l'establiment dels procediments de notificació i de les responsabilitats de control sanitari de les distintes unitats de vigilància epidemiològica intervinents.
L'exposició de motius del dit Decret 67/2010, de 25 de maig, ja palesa que l'evolució del sistema de malalties de declaració obligatòria evidencia que es tracta d'un àmbit d'actuació molt canviant, en funció de la situació epidemiològica i la capacitat de resposta existents en cada moment.
Així mateix, s'hi estableix que l'objectiu final d'adopció de les mesures de control sanitari tan aviat com sigui possible aconsella dotar el Departament de Salut de capacitat per poder determinar la inclusió d'una malaltia en el sistema de malalties de declaració obligatòria i, en benefici de la mateixa eficiència del sistema, també l'exclusió, així com per introduir modificacions en les dades a comunicar.
D'acord amb les directrius de les organitzacions internacionals especialitzades en la matèria (OMS, UNAIDS, ECDC), la informació actualment necessària per elaborar les polítiques nacionals en la prevenció i el control del VIH no es pot limitar a la simple notificació de casos, que ofereix únicament informació sobre el nombre de diagnòstics que es produeixen i les seves característiques en el moment del diagnòstic, sinó que també ha de poder informar sobre l'accés, la utilització i l'impacte dels serveis diagnòstics i terapèutics del VIH, de comorbiditat, de quina és la càrrega de malaltia i de quins són els possibles escenaris de futur de l'epidèmia.
Tant el Pla de salut de Catalunya 2011-2015 com el Pla d'acció de la SIDA de Catalunya i la mateixa Declaració de Dublín, a la qual Catalunya s'hi ha adherit, incorporen aquest tipus d'indicadors, la generació dels quals requereix que es facin servir variables longitudinals incorporades als sistemes bàsics de vigilància epidemiològica.
Així, mitjançant la present modificació del Decret 67/2010, de 25 de maig, s'aclareix, pel que fa al VIH i d'una manera més explícita, que entre la informació complementària que preveu l'article 13 hi ha la informació de l'evolució dels pacients, obtinguda mitjançant els marcadors biològics i variables clíniques que figuren al nou annex 7 del Decret.
Addició d'un segon paràgraf a l'apartat 1 de l'article 13 del Decret 67/2010, de 25 de maig
S'afegeix un segon paràgraf a l'apartat 1 de l'article 13 del Decret 67/2010, de 25 de maig, per qual es regula el sistema de notificació de malalties de declaració obligatòria i brots epidèmics al Departament de Salut, amb la redacció següent:
" En el cas del VIH, els professionals sanitaris de les unitats hospitalàries que realitzen el seguiment clínic d'aquests pacients han de complementar la declaració del diagnòstic amb les seves dades d'evolució, mitjançant la notificació dels marcadors biològics i variables clíniques que consten a l'annex 7 d'aquest Decret.
La declaració d'aquesta informació s'instrumenta a través del sistema integrat de vigilància epidemiològica sobre les ITS/VIH/SIDA de Catalunya (SIVES), i s'ha de portar a terme una vegada a l'any, com a mínim, de forma telemàtica i seguint els procediments i circuits que estableixi el departament competent en matèria de salut a través del CEEISCAT."
Addició d'un nou apartat 5 a l'article 13 del Decret 67/2010, de 25 de maig
S'afegeix un nou apartat, el 5, a l'article 13 del Decret 67/2010, de 25 de maig, per qual es regula el sistema de notificació de malalties de declaració obligatòria i brots epidèmics al Departament de Salut, amb la redacció següent:
Totes les dades s'han de recollir desagregades per sexe i se n'ha d'informar de manera sensible respecte al gènere."
Addició d'un nou annex 7 al Decret 67/2010, de 25 de maig
S'afegeix un nou annex, l'annex 7, al Decret 67/2010, de 25 de maig, per qual es regula el sistema de notificació de malalties de declaració obligatòria i brots epidèmics al Departament de Salut, amb el contingut que consta a l'annex d'aquest Decret.
Barcelona, 21 d'octubre de 2014
A nnex 7 del Decret 67/2010, de 25 de maig, per qual es regula el sistema de notificació de malalties de declaració obligatòria i brots epidèmics al Departament de Salut
Marcadors biològics i variables clíniques a notificar per a la vigilància longitudinal del VIH:
Dades sobre l'evolució de l'estadi clínic de la infecció, incloses les malalties definitòries i indicatives d'infecció pel VIH.
Dades de laboratori essencials per a la interpretació de l'evolució de l'estadi clínic del VIH i les malalties associades (CD4 i càrrega viral).
Característiques biològiques del VIH (subtipus i resistències).
Dades sobre els tractaments antiretrovirals del VIH i les hepatitis víriques.